LUR moet opdok ná man weens rugbybesering sterfZac de Lange en sy vrou, Marie. (Foto: Facebook) Die Gautengse LUR vir gesondheid moet skadevergoeding betaal aan die weduwee van ŉ rugbyspeler wat dood is nadat hy tydens ŉ ligawedstryd ŉ ruggraatbesering opgedoen het. Die hooggeregshof in Pretoria het beslis LUR Gwen Ramokgopa moet Zacharius Johannes de Lange se weduwee, Marie, en hul twee kinders 100% vergoed vir die skade wat hulle gely het na aanleiding van sy dood. Jean-Paul Rudd van die regsfirma Adams & Adams, Marie se regsverteenwoordiger, sê in ŉ verklaring die gesin glo De Lange se dood kon verhoed gewees het en het daarom besluit om die LUR hof toe te sleep. Ramokgopa het die eis teengestaan, maar die hof het uiteindelik in Marie se guns beslis. Die 33-jarige De Lange is op 18 September 2015 beseer tydens ŉ ligawedstryd tussen die Silverbacks en die Predators in Soshanguve. Volgens ŉ verklaring wat destyds deur die SA Rugbyliga uitgereik is, het ŉ duikslag daartoe gelei dat De Lange ŉ ruggraatbesering opgedoen het. Paramedici het hom op die toneel behandel voordat hy na die Steve Biko-hospitaal geneem is. Daar is hy as ŉ onvolledige kwadrupleeg gediagnoseer en kon nie sy bene beweeg nie. Mediese personeel by Steve Biko het De Lange geskeduleer vir servikale dekompressie op 20 September in ŉ poging om die druk op sy ruggraat te verlig. Hy het egter longontsteking opgedoen en is op 21 September aan ŉ hartaanval dood ondanks pogings om sy lewe te red. Marie het aangevoer haar man se dood kon verhoed gewees het aangesien daar nie gekwalifiseerde mediese personeel teenwoordig was om pasiënte met dié tipe beserings te monitor en te behandel nie. Sy meen die standaard van die mediese behandeling en sorg wat hy ontvang het, was nie op die standaard wat redelik verwag kan word in sulke omstandighede nie. The Mercury het vroeër berig Marie het ook in hofstukke aangevoer die hospitaal moes De Lange na ŉ private hospitaal laat oorplaas het toe hulle besef het hulle is nie toegerus om hom te behandel nie. Rudd sê ŉ hofdatum sal nou vasgestel word om die bedrag skadevergoeding wat aan Marie en haar kinders betaal moet word te bepaal.